CELEX: 32014D0043
Language: da
Date: 2014-01-27 00:00:00
Title: 2014/43/EU: Kommissionens gennemførelsesafgørelse af 27. januar 2014 om visse midlertidige beskyttelsesforanstaltninger over for afrikansk svinepest i Litauen (meddelt under nummer C(2014) 501)  EØS-relevant tekst

29.1.2014   
            
            
               DA
            
            
               Den Europæiske Unions Tidende
            
            
               L 26/44
            
         
      KOMMISSIONENS GENNEMFØRELSESAFGØRELSE
   
   af 27. januar 2014
   om visse midlertidige beskyttelsesforanstaltninger over for afrikansk svinepest i Litauen
   (meddelt under nummer C(2014) 501)
   (Kun den litauiske udgave er autentisk)
   (EØS-relevant tekst)
   (2014/43/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 3,
   under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 3, og
   ud fra følgende betragtninger:
   
               (1)
            
            
               Afrikansk svinepest er en infektiøs virussygdom, der rammer populationer af tamsvin og vildtlevende svin og kan have alvorlige konsekvenser for svineproduktionens rentabilitet, og som forårsager forstyrrelser i samhandelen i Unionen og eksporten til tredjelande.
            
         
               (2)
            
            
               Ved et udbrud af afrikansk svinepest er der risiko for, at sygdomsagenset spredes til andre svinebedrifter og til vildtlevende svin. Sygdomsagenset kan således sprede sig fra en medlemsstat til en anden eller til tredjelande via handel med levende svin eller produkter fremstillet heraf.
            
         
               (3)
            
            
               Ved Rådets direktiv 2002/60/EF (3) er der fastsat minimumsforanstaltninger, der skal gennemføres i Unionen til bekæmpelse af afrikansk svinepest. I henhold til artikel 15 i direktiv 2002/60/EF skal der efter bekræftelse af et eller flere tilfælde af afrikansk svinepest hos vildtlevende svin afgrænses et inficeret område.
            
         
               (4)
            
            
               Litauen har underrettet Kommissionen om den nuværende situation med hensyn til afrikansk svinepest i landet og har i henhold til artikel 15 i direktiv 2002/60/EF afgrænset et inficeret område, hvori de i samme direktivs artikel 15 og 16 nævnte foranstaltninger anvendes.
            
         
               (5)
            
            
               For at hindre unødvendige forstyrrelser i samhandelen i Unionen og for at undgå, at tredjelande indfører uberettigede handelshindringer, bør der i samarbejde med den pågældende medlemsstat fastlægges en EU-liste over zoner med restriktioner på grund af afrikansk svinepest i Litauen.
            
         
               (6)
            
            
               Zonerne med restriktioner i Litauen bør derfor, i afventning af mødet i Den Stående Komité for Fødevarekæden og Dyresundhed, opføres i bilaget til denne afgørelse, ligesom regionaliseringens varighed bør fastsættes.
            
         
               (7)
            
            
               Denne afgørelse vil blive taget op til fornyet vurdering på det næste møde i Den Stående Komité for Fødevarekæden og Dyresundhed —
            
         VEDTAGET DENNE AFGØRELSE:
   Artikel 1
   Litauen påser, at det i henhold til artikel 15 i direktiv 2002/60/EF afgrænsede inficerede område som minimum omfatter de zoner, der er angivet i bilaget til denne afgørelse.
   Artikel 2
   Denne afgørelse anvendes indtil den 15. februar 2014.
   Artikel 3
   Denne afgørelse er rettet til Republikken Litauen.
   
      Udfærdiget i Bruxelles, den 27. januar 2014.
      
         
            På Kommissionens vegne
         
         Tonio BORG
         
         
            Medlem af Kommissionen
         
      
   
   
      (1)  EFT L 395 af 30.12.1989, s. 13.
   
      (2)  EFT L 224 af 18.8.1990, s. 29.
   
      (3)  Rådets direktiv 2002/60/EF af 27. juni 2002 om specifikke bestemmelser for bekæmpelse af afrikansk svinepest og om ændring af direktiv 92/119/EØF for så vidt angår Teschener syge og afrikansk svinepest (EFT L 192 af 20.7.2002, s. 27).
   
      BILAG
      
                  Inficeret område i Litauen
               
               
                  Anvendelsen ophører (dato)
               
            
                  Distrikterne Trakai og Šalčininkai i Vilnius amt (apskritis) og distrikterne Lazdijai, Varėna, Alytus og Druskininkai i Alytus amt.
               
               
                  15. februar 2014